text: қоянтобық - астралылар тұқымдасы, таусағыз туысына жататын көп жылдық өсімдік. биіктігі 8-25 см. тамыры түйнекке айналған. сабағы көбіне біреу (кейде 2-5), тік, сыртын нәзік түк жапқан бұтақтары болады. жапырағы таспа тәрізді, ені 2-5 мм, ұшына қарай соозылыңқы үшкір, тегіс жиекті. сабақ жапырағы қондырмалы. 5-7 (25) тостағаншасы конус тәрізді (сирек жағдайда цилиндр тәрізді), гүлсидамы тік, жемістенген кезде төмен қарай иіліп тұрады. орама жапырақтары түкті, жиегі жарғақты. гүлдерінің тілшелі күлтесі сары түсті. тұқымының ұзындығы 5-7 мм, айдаршасының ұзындығы 10-20 мм, қылтанағы түкті. сәуір-мамыр айларында гүлдеп, жеміс береді. қоянтобық орта азия елдерінде, батыс сібір жазығында, ауғанстанда, батыс қытайда тараған. қазақстанда торғай, жем өзендері алабында, бетпақдала, мойынқұм шөлдерінде, қаратау жотасы, балқаш-алакөл ойысында кездеседі. құмда өсетін каучукты өсімдік, жайылымдық мал азығы.